95/585/EY: Neuvoston päätös, tehty 22 päivänä joulukuuta 1995, luvan antamisesta tietyille jäsenvaltioille soveltaa tai edelleen soveltaa tiettyihin erityistarkoituksiin käytettyihin kivennäisöljyihin valmisteveron alennuksia tai vapautuksia valmisteverosta direktiivin 92/81/ETY 8 artiklan 4 kohdassa säädetyn menettelyn mukaisesti



Virallinen lehti nro L 327 , 30/12/1995 s. 0033 - 0034



NEUVOSTON PÄÄTÖS, tehty 22 päivänä joulukuuta 1995, luvan antamisesta tietyille jäsenvaltioille soveltaa tai edelleen soveltaa tiettyihin erityistarkoituksiin käytettyihin kivennäisöljyihin valmisteveron alennuksia tai vapautuksia valmisteverosta direktiivin 92/81/ETY 8 artiklan 4 kohdassa säädetyn menettelyn mukaisesti (95/585/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon kivennäisöljyjen valmisteverojen rakenteiden yhdenmukaistamisesta 19 päivänä lokakuuta 1992 annetun neuvoston direktiivin 92/81/ETY(1) ja erityisesti sen 8 artiklan 4 kohdan, ottaa huomioon komission ehdotuksen, sekä katsoo, että direktiivin 92/81/ETY 8 artiklan 4 kohdan mukaan neuvosto voi yksimielisesti komission ehdotuksesta antaa jäsenvaltiolle luvan ottaa käyttöön kivennäisöljyjen osalta vapautuksia valmisteverosta tai valmisteveron alennuksia tiettyihin erityispolitiikkoihin liittyvistä syistä, tietyt jäsenvaltiot ovat antaneet komissiolle tiedoksi aikomuksensa jatkaa tiettyjen kyseisen maan verolainsäädännössä voimassa olevien vapautusten tai alennusten soveltamista tai ottaa käyttöön uusia vapautuksia tai alennuksia, joihin voidaan soveltaa 8 artiklan 4 kohdassa säädettyä menettelyä, näistä tiedonannoista on ilmoitettu muille jäsenvaltioille, komissio ja kaikki muut jäsenvaltiot myöntävät, että nämä vapautukset ja alennukset on perusteltu erityispolitiikkojen vuoksi, eivätkä ne aiheuta kilpailun vääristymiä tai haittaa sisämarkkinoiden toiminnalle, komissio tarkastelee säännöllisesti alennuksia ja vapautuksia todetakseen, että ne ovat sopusoinnussa sisämarkkinoiden toiminnan tai yhteisön ympäristönsuojelupolitiikan kanssa, ja neuvosto tarkastelee tilannetta uudelleen komission kertomuksen perusteella viimeistään 31 päivänä joulukuuta 1996 direktiivin 92/81/ETY 8 artiklan 6 kohdan nojalla,ON TEHNYT TÄMÄN PÄÄTÖKSEN: 1 artikla Direktiivin 92/81/ETY 8 artiklan 4 kohdan mukaisesti seuraavilla jäsenvaltioilla on lupa 31 päivään joulukuuta 1996 soveltaa tai edelleen soveltaa voimassa olevia valmisteveroja koskevia alennuksia tai vapautuksia, sanotun kuitenkaan rajoittamatta direktiivissä 92/82/ETY(2) säädettyjen velvoitteiden noudattamista, seuraavasti: 1) Belgian kuningaskunta ja Luxemburgin suurherttuakunta: Raskaan polttoöljyn valmisteverokannan alennus ympäristölle vähemmän haitallisten polttoaineiden käytön kannustamiseksi. Tämän alennuksen on liityttävä erityisesti rikkipitoisuuteen ja raskaan polttoöljyn valmisteveron painotetun keskiarvon on noudatettava yhteisön lainsäädännössä säädettyä raskaan polttoöljyn valmisteverokannan vähimmäisarvoa; alennettu määrä ei voi kuitenkaan olla pienempi kuin 6,5 ecua tonnia kohti. 2) Tanskan kuningaskunta: Erisuuruisten valmisteverokantojen soveltaminen höyryjen talteenottojärjestelmällä varustetuilta huoltoasemilta myytyyn bensiiniin ja muilta huoltoasemilta myytyyn bensiiniin, edellyttäen, että verokannat joka tapauksessa vastaavat vähintään yhteisölainsäädännön mukaisia kivennäisöljyjen valmisteverojen vähimmäiskantoja. 3) Italian tasavalta: Höyryn tuottamisessa käytettäväksi tarkoitetun polttoöljyn ja molekyyliseulojen kuivaus- ja regenerointiuuneissa käytettävän dieselöljyn valmisteverokannan alentaminen Reggio de Calabren alueella; alennettu verokanta ei missään tapauksessa saa olla alempi kuin 18 ecua tonnilta. 4) Itävallan tasavalta: Vapautus valmisteverosta jäteöljyjen osalta, jotka käytetään uudelleen polttoaineena joko välittömästi talteen ottamisen jälkeen tai jäteöljyjen kierrätysprosessin jälkeen ja joiden uusiokäyttö on veronalaista.5) Portugalin tasavalta: Madeiran autonomisella alueella käytetyn polttoöljyn valmisteverokannan alennus; tämä alennus ei saa olla suurempi kuin kyseisten tuotteiden kulutuspaikalle kuljettamisesta aiheutuneet lisäkustannukset. 6) Suomen tasavalta: Vapautus valmisteverosta jäteöljyjen osalta, jotka käytetään uudelleen polttoaineena joko välittömästi talteen ottamisen jälkeen tai jäteöljyjen kierrätysprosessin jälkeen ja joiden uusiokäyttö on veronalaista. 2 artikla Tämä päätös on osoitettu Belgian kuningaskunnalle, Tanskan kuningaskunnalle, Italian tasavallalle, Luxemburgin suurherttuakunnalle, Itävallan tasavallalle, Portugalin tasavallalle ja Suomen tasavallalle. Tehty Brysselissä 22 päivänä joulukuuta 1995. Neuvoston puolesta L. ATIENZA SERNA Puheenjohtaja (1) EYVL N:o L 316, 31.10.1992, s. 12, direktiivi sellaisena kuin se on viimeksi muutettuna direktiivillä 94/74/EY (EYVL N:o L 365, 31.12.1994, s. 46). (2) EYVL N:o L 316, 31.10.1992, s. 19, direktiivi sellaisena kuin se on viimeksi muutettuna direktiivillä 94/74/EY (EYVL N:o L 365, 31.12.1994, s. 46).